text: Politimand får betinget fængsel for vold
  11 november 2011 kl. 13.07
  En 57-årig politibetjent fra Tønder er dømt for vold mod en eks-kæreste og hendes to børn.
  Den 57-årige politibetjent, der ved Retten i Tønder stod anklaget for 10 forskellige kriminelle forhold, er blevet idømt 30 dages betinget fængsel.
  Manden er blevet dømt skyldig i 3 af de 10 anklagepunkter, afgjorde retten fredag eftermiddag.
  Retten finder, at manden, der har en lang karriere ved politiet bag sig, er skyldig i, at hans tidligere kæreste fik skader på to fingre, da han kastede en computertaske mod hende.
  Desuden er manden dømt for at have brugt peberspray mod eks-kærestens nu 14-årige søn.
  I det tredje tilfælde holdt han kvindes ældste datter, som var gravid i tredje måned, tilbage mod hendes vilje, ligesom han kastede hende ned på en sofa.
  
  Frikendt for flere forhold
  Politibetjenten blev frikendt for seks tilfælde af vold, hovedsageligt mod eks-kæresten, samt for tyveri af en tegnebog indeholdende 800 kroner.
  Ved retten virkede mandens eks-kæreste særdeles påvirket af situationen og havde torsdag svært ved at afgive sin vidneforklaring. 
  Retten måtte ved den lejlighed anmode den anklagede mand om at forlade retssalen, mens kvinden vidnede.
  Men retten frikendte altså manden for hovedparten af de forhold, der vedrørte hans nu tidligere kæreste.
  Den 57-årig har udbedt sig betænkningstid. Han har 14 dage til at afgøre, om han vil anke afgørelsen.
  Politiledelsen skal vurdere, om manden kan fortsætte hos politiet. Hvis han havde fået en ubetinget dom, var han blevet fyret uden videre.
  